b'\n_START_ARTICLE_\nPrvi triumvirat\n_START_PARAGRAPH_\nPrvi triumvirat, politi\xc4\x8dna zveza Gaja Julija Cezarja, Marka Licinija Krasa in Gneja Pompeja Magna. Za razliko od drugega triumvirata je bil popolnoma  neformalen, vendar je imel v Rimski republiki kljub temu ogromno mo\xc4\x8d.  Nekaj \xc4\x8dasa je bil zaradi politi\xc4\x8dnih mahinacij samih triumvirov celo tajen. Ustanovljen je bil leta 60 pr. n. \xc5\xa1t. in je trajal do Krasove smrti v bitki pri Kari leta 53 pr. n. \xc5\xa1t..\n_START_SECTION_\nZgodovina\n_START_PARAGRAPH_\nKras in Pompej sta bila leta 70 pr. n. \xc5\xa1t. kolega konzula, ki sta uzakonila ponovno vzpostavitev ljudskih tribunov, katerim je diktator Lucij Kornelij Sula odvzel vse pravice, razen ius auxiliandi, se pravi pravice re\xc5\xa1evanja plebejca iz krempljev patricijskega sodi\xc5\xa1\xc4\x8da. Od takrat dalje sta bila oba mo\xc5\xbea prepri\xc4\x8dana, da posku\xc5\xa1a drugi pove\xc4\x8dati svoj ugled na ra\xc4\x8dun prvega. _NEWLINE_Cezar je sklenil oba mo\xc5\xbea pobotati in zatem uskladiti njune cilje s svojim ciljem, da bi bil leta 59 pr. n. \xc5\xa1t. izvoljen za konzula. Cezar in Kras sta bila prijatelja verjetno \xc5\xbee od leta 65 pr. n. \xc5\xa1t., ko je  mladi Cezar podprl Krasov predlog, naj za\xc4\x8dne Egipt Rimu pla\xc4\x8devati davek. Prijateljstvo sta utrdila s Pompejevo poroko s Cezarjevo h\xc4\x8derko Julijo. Zveza je povezala Cezarjevo veliko priljubljenost s Krasovim ogromnim bogastvom in vplivom v aristokratskem redu konjenikov (ordo equester) in Pompejevim enako velikim bogastvom in njegovim voja\xc5\xa1kim ugledom._NEWLINE_Triumvirat je ostal tajen, dokler ni senat zavrnil Cezarjevega agrarnega zakona, s katerim bi se ustanovile kolonije rimskih dr\xc5\xbeavljanov in razdelil del javnega zemlji\xc5\xa1\xc4\x8da (ager publicus). Zakon je takoj zatem predstavil pred Ljudsko skup\xc5\xa1\xc4\x8dino v govoru, ki sta ga podprla Kras in Pompej in s tem razkrila njihovo zavezni\xc5\xa1tvo. Cezarjev agrarni zakon je bil sprejet. Triumviri so zatem omogo\xc4\x8dili demagogu Publiju Klodiju Pulhru izvolitev za ljudskega tribuna in se znebili Marka Tulija Cicera in Katona Mlaj\xc5\xa1ega, ki sta bila trda nasprotnika triumvirov. _NEWLINE_Triumvirat je nadaljeval s sprejemanjem zanje ugodnih sporazumov. Senat je Cezarja nagradil z "gozdovi in potmi po Italiji", ki so pripadle njegovemu prokonzulskem ozemlju. Cezar je preko tribuna postal prokonzul Cisalpske in Transalpske Galije in Ilirika in poveljnik \xc5\xa1tirih legij. Njegov mandat je trajal pet let. Cezarjev tast Lucij Kalpurnij Pizon Cezonin  je postal konzul za leto 58 pr. n. \xc5\xa1t.._NEWLINE_Po letu 58 pr. n. \xc5\xa1t. so se vezi med triumviri zrahljale. Cezar je zato v Lucci organiziral tajno sre\xc4\x8danje, na katerem bi se morali dogovoriti za novo strategijo zavezni\xc5\xa1tva. Nanj je povabil najprej Krasa in za njim Pompeja. Na sre\xc4\x8danju so obnovili svoje politi\xc4\x8dno zavezni\xc5\xa1tvo in se dogovorili, da Pompej in Kras ponovno kandidirata za konzula za leto 55 pr. n. \xc5\xa1t.. Po izvolitvi naj bi \xc5\xa1e za pet let podalj\xc5\xa1ala Cezarjevo guvernerstvo v Galiji. Na koncu njunega konzularnega leta bi Kras dobil  vplivno in donosno guvernerstvo v Siriji, ki bi bila izhodi\xc5\xa1\xc4\x8de za pokoritev Partije, Pompej pa bi v odsotnosti (in absentia) obdr\xc5\xbeal Hispanijo._NEWLINE_Zavezni\xc5\xa1tvo je triumvirom omogo\xc4\x8dilo popolno obvladovanje rimske politike, vendar zaradi ambicij, ega in ljubosumja vseh treh \xc4\x8dlanov ni moglo trajati v nedogled. Cezarja so s Krasom povezovale dru\xc5\xbeinske vezi, Pompej pa Krasa ni maral. Njegovo ljubosumje je \xc5\xa1e naraslo po Cezarjevih voja\xc5\xa1kih uspehih v galskih vojnah, v katerih je k Rimu priklju\xc4\x8dil vse tri Galije.\n_START_SECTION_\nKrasova in Pompejeva smrt\n_START_PARAGRAPH_\nJulijina smrt med porodom in sramoten Krasov poraz in smrt v bitki proti Partom pri Kari leta 53. pr. n. \xc5\xa1t. sta dokon\xc4\x8dno spodkopali zavezni\xc5\xa1tvo. Pompej je ostal v Rimu in preko poro\xc4\x8dnikov upravljal svoje \xc5\xa1panske province in isto\xc4\x8dasno ohranil oblast v mestu. Postopoma so ga vse bolj izrivali iz njegove zveze s Cezarjem, dokler se ni poro\xc4\x8dil s Kornelijo Metelo, h\xc4\x8derko Kvinta Cecilija Matela Pija Scipiona Nasika, enega od "dobrih mo\xc5\xbe" (boni), konzervativne frakcije senata, ki je odlo\xc4\x8dno nasprotovala Cezarju._NEWLINE_Pompej je bil leta 52 pr. n. \xc5\xa1t. izvoljen za konzula brez kolega in sodeloval v politiki, ki je privedla do Cezarjevega prestopa Rubikona leta 49 pr. n. \xc5\xa1t. in dr\xc5\xbeavljanske vojne. Pompej je bil v senatu imenovan za vrhovnega poveljnika rimske vojske. V bitki pri Farzalu ga  je  njegov nekdanji zaveznik Cezar porazil. Kasneje so ga v Egiptu v  nesmiselni politi\xc4\x8dni spletki umorili in Cezar je postal izklju\xc4\x8dni vladar rimskega sveta.'